Bomdreigement by skool in BrackenfellLeerders is uit die Proteahoogte Akademie in Brackenfell begelei. (Foto: SJC Security Services) Leerders en onderwysers van die Proteahoogte Akademie in Brackenfell, Kaapstad, het Woensdagoggend die skoolgebou verlaat nadat daar glo ŉ bomdreigement teen die skool gemaak is. Die skool is sowat 4 km van die Hoërskool Brackenfell geleë waar ouers en inwoners Maandag slaags geraak het met betogers van die EFF. Die rooi barette het teen beweerde rassisme by die skool betoog. SJC Security Services, ŉ plaaslike veiligheidsmaatskappy, sê sy spanne is vanoggend na die skool ontbied waar hulle gehelp het om leerders en onderwysers uit die skoolgebou te begelei. Die gebied is intussen afgesonder en polisiebeamptes is op die skoolterrein. Alle leerders is veilig. Maroela Media het ŉ navraag aan die polisie gestuur en wag vir terugvoer.